b'\n_START_ARTICLE_\nMuzej\n_START_PARAGRAPH_\nMuz\xc3\xa9j je ustanova, katere glavna naloga je dokumentiranje, vrednotenje, interpretiranje in raziskovanje, ohranjanje ter prepre\xc4\x8devanje \xc5\xa1kodljivih vplivov, izvajanje konservatorsko-restavratorskih postopkov, upravljanje, omogo\xc4\x8danje dostopa in predstavljanje javnosti predmetov premi\xc4\x8dne kulturne dedi\xc5\xa1\xc4\x8dine. Muzeji torej predmete zbirajo, urejajo, hranijo in strokovno obdelujejo z namenom, da jih prou\xc4\x8dijo, raztolma\xc4\x8dijo, pove\xc5\xbeejo s sodobnostjo in razstavijo. Bistvo sodobnega muzeja je v tem, da razstavljene predmete \xc4\x8dim bolj pribli\xc5\xbea obiskovalcem._NEWLINE_Ime muzej izvira iz klasi\xc4\x8dne gr\xc5\xa1\xc4\x8dine mouseion - sede\xc5\xbe in sveti\xc5\xa1\xc4\x8de muz._NEWLINE_Muzej lahko ustanovi vsak, bistveno je, da zagotovi osnovne pogoje za delovanje ustanove, osebje, prostore in dolgoro\xc4\x8dno finansiranje. Muzeje tako ustanavljajo dr\xc5\xbeave, pokrajine, ob\xc4\x8dine, mesta, podjetja, dru\xc5\xa1tva in zasebniki.\n_START_SECTION_\n\xc5\xa0tudij muzealstva\n_START_PARAGRAPH_\nMuzealstvo se izvaja v svetu na razli\xc4\x8dne na\xc4\x8dine, vendar je v razvitih dr\xc5\xbeavah cenjen poklic ter imajo tam \xc5\xa1tudij dobro organiziran tudi na vi\xc5\xa1jih in visokih \xc5\xa1olah raznih fakultet, vse do diplomske stopnje in doktorata. Pri nas tega \xc5\xa1e nimamo, zato se \xc5\xa1tudij izvaja v okviru drugih predmetov kot so arheologija, zgodovina, zgodovina umetnosti, arhitektura, itd. Muzealstvo se tako pri nas ne priznava kot poklic. Najbolj razvite dr\xc5\xbeave v muzealstvu so v Evropi Anglija, Nizozemska, Nem\xc4\x8dija, najslab\xc5\xa1e razvite pa vse biv\xc5\xa1e socialisti\xc4\x8dne dr\xc5\xbeave, razen \xc4\x8ce\xc5\xa1ke. Muzealstvo zahteva interdisciplinarnost, ker gre za znanja iz raznih podro\xc4\x8dij dru\xc5\xbeboslovja, tehnologije, gradbeni\xc5\xa1tva in umetnosti. Dobro iz\xc5\xa1olani muzealci so nujni za pravilno vodenje muzejev, kateri so razmeroma drage ustanove. Londonski muzealci so npr. izra\xc4\x8dunali da stane vzdr\xc5\xbeevanje eksponata kot je svin\xc4\x8dnik z vso evidenco, varovanjem, \xc4\x8di\xc5\xa1\xc4\x8denjem, birokracijo, muzej v Londonu 20 funtov letno. Zato bi morale manj bogate dr\xc5\xbeave razmisliti, kako bodo vzdr\xc5\xbeevale muzeje in narodno bogastvo. Veliko bolj bi morale podpirati tudi ljubiteljske zbiralce, kateri ustvarjajo zbirke z manj re\xc5\xbeije in jim nuditi strokovno in moralno podporo, v\xc4\x8dasih pa jih oprostiti tudi davka za kak\xc5\xa1en objekt. _NEWLINE_Muzeji se delijo na splo\xc5\xa1ne in specialisti\xc4\x8dne (ukvarjajo se z to\xc4\x8dno dolo\xc4\x8denim delom zgodovine).'